text: Bonus til ansatte
  13 marts 2012 kl. 13.13
  9-15.000 kroner ekstra i lønningsposen til Sauer-Danfossmedarbejdere
  Det går nu så godt på hydraulikvirksomheden Sauer-Danfoss i Nordborg, at virksomheden til lønningsdag i denne måned vil udbetale tre procent af årslønnen i bonus til de ansatte. Beløbet svarer til mellem 9.000 og 15.000 kroner, oplyser P4 Syd
  Virksomheden har netop præsteret et overskud på 1,3 milliarder kroner, og året før gik det næsten lige så godt med et overskud på 1,2 milliarder kroner.
  
  Tillidsmand: Hellere mere i løn
  - Principielt havde jeg hellere set, at vi havde forhandlet penge hjem på vores grundløn. På den måde kunne vi bibeholde vores realløn. Det gør vi ikke med en bonus, siger fællestillidsmand Flemming Rasmussen til P4 Syd.
  Kommunikationschef Anette Bütikofer fra Sauer-Danfoss siger til radioen, at man fra virksomhedens side betragter bonus-ordningen som et internt anliggende og derfor ikke vil udtale sig.
  